卫宗武
刘锦山自衡州归复书仍贻之诗
渺渺湘水波，浩浩衡山云。
悠悠我之思，皎皎兮美人。
美人不可见，陵谷日迁变。
风尘方纷攘，意者生死判。
雁来信可通，岂若重会逢，
恨无健羽翮，万里飞相从。
腰下黄金佩，人间紫马贵。
还疑衮绣身，易夺丘园志。
鹤发几七旬，年与君为邻。
交至老弥笃，恨弗时相亲。
急流中勇退，一舸归私第。
俄传尺素书，读之喜不寐。
愿坚如兰心，共缔松菊盟。
毋贻林涧愧，复动轩冕情。
皓首金石契，何异园与绮。
昔日良友朋，今为老兄弟。